# María Cristina Masaveu Peterson

Maria Cristina Masaveu Peterson (Oviedo, Asturias, 1937ko apirilaren 17a – ibidem, 2006ko azaroaren 14a) asturiar enpresaburua, filantropoa eta mezenasa izan zen, bere izena daraman fundazioaren sortzailea.

## Bizitza

Pedro Masaveu Masaveu bankari, industrialari eta mezenasen eta Suediako Juj Peterson Sjönell diplomazialariaren alaba izan zen, 1945ean goizegi hil zena, 46 urte baino ez zituela. Masaveu familiak, Asturiasekin lotuta, eredu burgeseko kapital industrial eta finantzario garrantzitsua sortu zuen XIX. mendearen erdialdean, urteen poderioz eta belaunaldien bidez Masaveu taldea bihurtu zena, zementu-enpresak barne hartzen zituen finantza- eta enpresa-taldea. Familia melomanoa, arte-bildumagilea eta kezka artistikoak zituena zen eta harremana izan zuen bere asturiar egoitzan, Sieroko Hevia Jauregian, ibiltzen ziren idazle, politikari eta abangoardiako artistekin. Bertan egin zituen obra batzuk Federico Mompouk. Masaveuk Oviedon eta Madrilen egin zituen piano ikasketak. Londres, Madril, Bartzelona eta Eivissa artean bizi izan zen. 1968an aita eta Pedro Masaveu Peterson neba bakarra hil ostean (1993an hil zen, ezkongabe eta ondorengorik gabe), Masaveu Korporazio enpresa-taldeko akziodun nagusi eta lehengusuarekin batera presidente bihurtu zen. Pedro Masaveu Rovirarekin, bere aitak, bere neba Pedro Masaveu Petersonek jarraituta, 1930ean hasitako familiaren bilduma artistikoaren gordailuzain ere bihurtu zen.

### Pedro Masaveu bilduma

Abenduaren 23ko 49/2002 Legeak, Régimen fiscal de las entidades sin fines lucrativos y de los incentivos fiscales al mecenazgo (Irabazi-asmorik gabeko erakundeen zerga-araubideari eta mezenasgoaren zerga-pizgarriei buruzkoak) erraztasunak eman zituen hildakoen arte-bilduma, jasotako herentzia zela-eta, oinordetza-zergaren ordainetan ematea partzialki aintzat hartzeko. Horrela, Masaveuk bere neba Pedroren arte-bilduma Asturiasko Arte Ederren Museora atxikitzea kudeatu zuen, Pedro Masaveu Bilduma izenarekin. Hildakoen arte bilduma Asturiasekin lotzeko nahia ere horrelaxe bete zen. Enrique Lafuente Ferrari historialariaren aholkuarekin erositako 410 obrako bilduma hau XIV. mendetik XX. mendera bitarteko margolanez osatuta dago, eta ez soilik asturiarrak, tartean Alonso Berruguete, Jusepe de Ribera, Francisco de Zurbarán, Grekoa, Peter Raul Rubens eta Francisco Goyaren lanak daude.

### Maria Cristina Masaveu Peterson Fundazioa

Masaveuk beretzat gorde zuen bere aitaren bilduma pribatua, eta hori kudeatzeko sortu zuen bere izena daraman fundazioa, "Fundación María Cristina Masaveu Peterson". Eskritura publikoa 2006ko maiatzaren 5ean eratu zen, hil baino hilabete gutxi batzuk lehenago. Ondare artistiko hori ezagutaraztea zuen helburu, eta «Espainiako Ondare Historikoa, musika eta artea, oro har, sustatzea, zabaltzea, kontserbatzea, berreskuratzea eta zaharberritzea zen; langile gazteen sustapen profesionala», eta ikerketa zientifikoari laguntzea ere bai, bereziki, «zementuaren fabrikazioaren industriaren eta haren ondorengo aplikazioen garapen teknologikoan». Besteak beste, Greco, José de Ribera, Vicente López, Joaquín Sorolla, Dionisio Fierros, Evaristo Valle, Ignacio Zuloaga, Eduardo Chillida, Joan Miró, Antonio López eta Miquel Barceló artisten lanak daude bilduman.
Fundazioak bere eraikina inauguratu zuen Madrilgo Alcala Galiano kalean, Luis de Landecho arkitektoaren XIX. mendeko jauregitxo madrildar batean. Jauregia 2018an birgaitu eta eraberritu zen, bilduma hartzeko, publikoari erakusteko eta bere jarduera artistikoen, tailerren, ikerketari buruzko arte-argitalpenen eta artista berrien egoitza izateko.

## Aintzatespenak

* “Cristina Masaveu” Masaveu Taldearen jabetzako zementu-ontzi baten izena jarri zitzaion, Maria Cristina Masaveu Petersonen figura omentzeko.

## Erreferentziak

* ↑ «El capitalista que no claudicó.» La Nueva España 15 de enero de 2013..
* ↑ «Pedro Msaveu Masaveu» Real Academia de la Historia.
* ↑ «Ley de régimen fiscal de las entidades sin fines lucrativos y de los incentivos fiscales al mecenazgo.» BOE Boletín Oficial del Estado 23 de diciembre de 2002.
* ↑ Fundación Maria Cristina Masaveu Peterson. .
* ↑ Álvarez Fernández, Paula. (Septiembre 2018). «Colección Masaveu: Testimonio y modelo hacia nuevas tendencias» TFM (Trabajo fin de Máster). Facultad de Geografia e Historia. UNiversidad Complutense de Madrid..
* ↑ «Catálogo de la exposición Obras de la Colección Masaveu en homenaje a Asturias. Madrid. Corporación Masaveu (2018):» Fundación Mª Cristina Masaveu Peterson 2018.
* ↑ «El espíritu de una mecenas Dos años después de su constitución,La Fundación María Cristina Masaveu Peterson» La Nueva España 13 de abril de 2008.
* ↑ En memoria de María Cristina Masaveu Peterson (1937-2006). .

## Kanpo estekak

* Datuak: Q60830622